次韻芻父試罷有述
作者：蘇泂
朝代：宋

paragraphs: 筆耕亦農耕，後種有先熟。
穀終貴於稗，種詎不如稑。
里門富驕兒，昨者車擊轂。
一朝禍機至，悔不初碌碌。
因而利生鈍，甚羨平爲福。
翩翩歸來賦，寫壁仍畫軸。
有來顧之唾，謂豈好題目。
予方友鷗鷺，渠自行雁鶩。
同參聽誰詣，勇往何待卜。
君才十倍我，書已萬卷讀。
邊頭尚征戰，時事非曩夙。
雖遲劉蕡對，肯效包胥哭。